25.5.2023
RO
Jurnalul Oficial al Uniunii Europene
C 184/51
2.3.
Propunerea de regulament vizează consolidarea stabilității, previzibilității și proporționalității pentru toți operatorii supuși unor obligații de compensare și introduce cerințe pentru participanții la piață de a declara cât de mult se bazează pe țări terțe pentru prelucrarea tranzacțiilor lor cu instrumente derivate.
Amendamentele propuse se axează și pe măsuri menite să crească atractivitatea CPC-urilor din UE și să reducă sarcina administrativă, să promoveze compensarea centrală în UE instituind obligația operatorilor de compensare de a deține un cont activ la CPC-uri din UE și să acorde autorităților locale competențele necesare pentru a supraveghea riscurile asociate tranzacțiilor transfrontaliere.
3.
Observații generale 3.1.
CESE solicită de mult timp adoptarea unor acte legislative care să consolideze piețele de capital din UE și să îmbunătățească stabilitatea și atractivitatea acestora (5).
Având în vedere evoluțiile geopolitice recente (invadarea Ucrainei de către Rusia, creșterea prețurilor la energie, tensiunile geopolitice din multe zone ale lumii și pandemia de COVID-19), precum și efectele imediate asupra mediului economic, CESE subliniază că este nevoie de măsuri rapide pentru protejarea și îmbunătățirea stabilității piețelor financiare ale UE.
CESE este de părere că, pentru stabilitatea financiară a piețelor de capital ale UE, este fundamentală existența unui sistem de compensare competitiv și eficient.
3.2.
Comitetul salută propunerea de regulament și intenția Comisiei de a lua măsuri pentru a asigura autonomia strategică a piețelor noastre de capital, consolidându-ne capacitatea internă de compensare și asigurând existența unui sistem de compensare mai sigur și mai rezilient.
Consolidarea pieței de compensare a UE ar trebui să țină cont de costurile generate de migrația capitalului de pe piețele de compensare din afara UE, de nevoia de a proteja abordarea bazată pe riscuri și de interdependența dintre piețele financiare din UE și cele din afara acesteia.
3.3.
Propunerea de modificare a Regulamentului EMIR vine după creșterea dramatică a prețurilor la energie în Europa, provocată în principal de atacul nejustificat al Rusiei asupra Ucrainei; această situație a generat instabilitate pe piețele de compensare, anumite întreprinderi neputând oferi garanția pentru contractele lor derivate.
CESE îndeamnă ca întărirea sectorului de compensare în UE să rămână o prioritate.
Pentru a îmbunătăți competitivitatea sistemului de compensare din UE, ar trebui să se țină cont de aspecte precum prețul, lichiditatea, riscul, marjele, reglementările și eficiența.
Comitetul este de acord că ar trebui să se reducă timpul necesar pentru acordarea autorizațiilor sau pentru extinderea activităților și a serviciilor, precum și că ar trebui să se construiască o bază de date centrală.
3.4.
De asemenea, în opinia Comitetului, contrapărțile centrale cu sediul în UE trebuie să conceapă și să proiecteze cadre de capacitate și să investească în consolidarea lor, pentru a-i convinge pe operatorii de piață să-și compenseze operațiunile în UE, mai ales sporindu-le capacitățile tehnologice și operaționale, îmbunătățind cooperarea dintre participanții la piață și practicile de gestionare a riscurilor.
Pentru a îmbunătăți previzibilitatea, contrapărțile centrale trebuie să dea dovadă de transparență cu privire la tarifele, apelurile în marjă și măsurile adoptate în perioadele de criză a pieței.
3.5.
Piețele de capital stabile au nevoie de o piață a muncii echilibrată și stabilă.
CESE consideră că, pe lângă riscul financiar, modelele de risc trebuie să țină cont de riscurile sociale, de guvernanță și de mediu ale CPC-urilor, considerând și că ele ar trebui să fie la fel de importante în cadrul diverselor scenarii și analize de risc.
3.6.
CESE apreciază consultarea desfășurată de Comisie la începutul anului 2022, reuniunile cu reprezentanții statelor membre și ai Parlamentului European, ai serviciilor financiare și ai comitetelor economice și financiare, precum și reuniunile bilaterale cu părțile interesate relevante.
3.7.
CESE este dezamăgit că termenul-limită până la care casele de compensare din Regatul Unit au acces nelimitat la părțile interesate cu sediul în UE a fost prelungit cu trei ani, până la 30 iunie 2025.
Comitetul consideră că ar fi trebuit instituit un plan riguros pentru a stimula trecerea la operatori de compensare de pe piața UE, imediat după Brexit.
Comitetul critică lipsa de reacție din trecut, consultarea limitată și procesul decizional lent în ceea ce privește o piață a instrumentelor derivate în valoare de 81 000 de miliarde EUR.
3.8.
Băncile europene beneficiază de un portofoliu de valute multiple pe piața Regatului Unit, iar trecerea la case de compensare europene ar genera un proces de compensare bazat pe euro, cu costuri semnificative pentru sistemul bancar.
Deși CESE sprijină această schimbare și consideră că trebuie realizată cât mai curând posibil, atrage atenția că trebuie oferite stimulentele adecvate pentru a împiedica orientarea băncilor către alte piețe.
Ar trebui luate în considerare stimulente mai specifice și mai adaptate, pentru a consolida sectorul compensării în UE.
(5)
JO C 155, 30.4.2021, p. 20.